奉和李大夫題鄭評事江樓
作者：權德輿
朝代：唐

paragraphs: 達士無外累，隱几依南郭。
茅棟上江開，布帆當砌落。
支頤散華髮，欹枕曝靈藥。
入鳥不亂行，觀魚還自樂。
何時金馬詔，早歲建安作。
往事盡筌蹄，虛懷寄杯杓。
邦君駐千騎，清論時間酌。
憑檻出煙埃，振衣向寥廓。
心源齊彼是，人境勝巖壑。
何必栖冥冥，然爲避矰繳。